钦定古今图书集成/明伦汇编/氏族典/第241卷 > 张佖
## 钦定古今图书集成/明伦汇编/氏族典/第241卷 > 张佖

按《十国春秋》，南唐张佖，常州人。后主朝仕为考功员
外郎，进中书舍人。开宝五年，贬损制度，改内史舍人。
随后主入宋，以故臣见叙。太宗朝，佖在史馆，一日问
曰：“卿家每食多客，叙谈何事？”佖曰：“臣之亲旧多客都
下，困穷乏食。臣累轻而俸优，故常过臣饭，臣不得拒
焉，然止菜羹而已。”明日，太宗遣快行者伺其馔客，即
坐间取食以进，果止糁飰菜羹，仍皆陶器。太宗喜其
不隐，迁官郎中。佖第宅在故里，人称“菜羹张家”云。佖
为人长者，后官河南，每寒食必亲拜后主墓，哭之甚
哀。李氏子孙陵替，常分俸赡给焉。